**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 12.03.2023, ora 08.00 – 13.03.2023, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 13.03.2023, ora 07.00**

**RÂURI**

**Debitele au fost în general în scădere**, exceptând cursurile inferioare ale Turului, Someșului, Crișului Alb, cursurile mijlocii și inferioare ale Crasnei, Barcăului, Crișului Repede, Crișului Negru, Mureșului, Arieșului, Begăi, Timișului, Jiului, Oltului, Argeșului, Ialomiței, Siretului și Buzăului, unde au fost în creștere ca urmare a propagării și cedării apei din stratul de zăpadă.

Pe râurile din bazinele hidrografice: Vedea, Bârlad, bazinul mijlociu și inferior al Prutului și pe râurile din Dobrogea debitele au fost în general staționare.

Debitele se situează în general la valori în jurul și peste mediile multianuale lunare, exceptând râurile din bazinele hidrografice: Râmnicu Sărat, Putna, Prut, bazinul mijlociu și inferior al Oltului, Argeșului, Ialomiței, Buzăului, Trotușului și râurile din Dobrogea, unde se situează între 30-80% din normalele lunare şi mai mici (sub 30% din normalele lunare) pe râurile din bazinele hidrografice: Vedea, Tazlău, Bârlad și Jijia.

Se situează peste **COTELE DE ATENȚIE** râurile la stațiile hidrometrice: Crasna-Domănești (400+37)-jud. SM și Crișul Alb-Chișineu Criș (600+16)-jud. AR (sectoare îndiguite).

**Debitele vor fiîn general în scădere**, exceptând cursurile inferioare ale Someșului, Crasnei, Barcăului, Crișurilor, Begăi, Timișului, Jiului, Oltului, Argeșului, Ialomiței, Buzăului, Siretului și cursul mijlociu și inferior al Mureșului, unde vor fi în creștere ca urmare a propagării.

Pe râurile din bazinele hidrografice: Vedea, Bârlad, bazinul mijlociu și inferior al Prutului și pe cele din Dobrogea debitele vor fi relativ staționare.

Se va menține peste **COTA DE ATENȚIE** râul Crasna la stația hidrometrică Domănești (400+10)-jud. SM (sector îndiguit).

**DUNĂRE**

**Debitul la intrarea în ţară** (secţiunea Baziaş) în intervalul 12-13.03.2023 **a fost staţionar, având valoarea de** **7400 m3/s**, peste media multianuală a lunii **martie (6700 m3/s).**

În aval de Porţile de Fier debitele au fost în scădere pe sectorul Gruia-Călărași și relativ staționare pe sectorul Cernavodă-Tulcea.

**Debitul la intrarea în ţară** (secţiunea Baziaş) **va fi** **în creştere (7500 m3/s).**

În aval de Porțile de Fier debitele vor fi în scădere pe sectorul Gruia-Vadu Oii și staţionare pe sectorul Brăila-Tulcea.

**2.** **Situaţia meteorologică în intervalul 12.03.2023, ora 08.00 –13.03.2023, ora 06.00**

**În ţară** vremea a continuat să se răcească în toate regiunile, mai semnificativ în sud și est, astfel că valorile termice diurne s-au situat în general în jurul normelor climatologice specifice perioadei, iar noaptea a fost rece în cea mai mare parte a țării. Cerul a fost variabil, cu unele înnorări ziua la munte, în sud-vest, centru și sud. Cu totul izolat la începutul intervalului a nins slab în Carpații Meridionali, iar în sudul Banatului trecător a plouat slab. Vântul a suflat slab și moderat, cu unele intensificări pe crestele montane, unde s-au atins viteze de până la 75 km/h, iar ziua și în jumătatea nordică a Moldovei, în general de 55...65 km/h, dar local și temporar în nordul Dobrogei și pe arii restrânse și în sud-vestul Olteniei și în Transilvania. Stratul de zăpadă s-a menținut la munte, unde măsura la ora 20, pe platformele stațiilor meteorologice*,* până la 199 cm în Munții Făgăraș. Temperaturile maxime s-au încadrat între 4 grade la Oravița, Joseni, Miercurea Ciuc și Întorsura Buzăului și 13 grade la Drăgășani, iar la ora 06 valorile termice se încadrau între -9 grade la Miercurea Ciuc și 5 grade la Mahmudia și Sulina. Noaptea pe alocuri s-a produs brumă.

**La Bucureşti** vremea s-a răcit față de ziua precedentă. Cerul a fost variabil, iar vântul a suflat slab și moderat. Temperatura maximă, apropiată de normele perioadei, a fost de 10 grade la Afumați, 11 grade la Filaret și 12 grade la Băneasa, iar la ora 06 se înregistrau -4 grade la stația meteorologică Băneasa, -1 grad la Afumați și 1 grad la Filaret.

**3. Prognoza meteorologică în intervalul 13.03.2023, ora 08.00–14.03.2023, ora 8.00**

**În ţară** vremea va fi în general frumoasă, dar rece dimineața și noaptea. Cerul va fi variabil, cu unele înnorări în nord-vestul și nordul teritoriului. Vântul va sufla slab și moderat, cu intensificări în zona montană înaltă, dar trecător și în Banat, Crișana și în Moldova. Temperaturile maxime vor fi cuprinse între 6 și 14 grade, iar cele minime se vor situa între -5 și 4 grade, mai scăzute în depresiunile Carpaților Orientali, până spre -8 grade, dar și mai ridicate în Dealurile de Vest, spre 7...8 grade. Se va produce brumă local în centru și sud și pe arii mai restrânse în rest, iar spre sfârșitul intervalului, îndeosebi în extremitatea de sud-est a țării vor fi condiții de ceață.

**La Bucureşti** vremea va fi frumoasă, dar rece dimineața și noaptea. Cerul va fi variabil, iar vântul va sufla slab până la moderat. Temperatura maximă se va situa în jurul valorii de 13 grade, iar cea minimă va fi de -3...0 grade. Îndeosebi în zona preorășenească se va produce brumă.

**4. Buletin nivometeorologic pentru perioada 12.03.2023, ora 20-13.03.2023, ora 20:**

**Evoluția vremii în intervalul 10-12.03.2023**

Vremea s-a răcit accentuat, devenind geroasă în zonele înalte. Cerul a fost temporar noros. Pe arii relativ extinse s-au semnalat precipitații mixte în toate masivele, moderate cantitativ în cursul nopții de 10/11 martie și în prima parte a zilei de 11 martie, temporar ploi și lapovițe sub 1800 m și ninsori la peste 1800 m, iar odată cu răcirea mai accentuată a vremii doar ninsori. Pe arii restrânse cantitățile de apă au depășit 10 l/mp și izolat 15-20 l/mp în Carpații Occidentali și în vestul celor Meridionali. Vântul a prezentat intensificări

temporare de 50-70 km/h în toate masivele, de 70-90 km/h zonele înalte și în Carpații Orientali și trecător de 100-120 km/h pe crestele din vestul Carpaților Meridionali. Local s-a semnalat ceață, asociată și cu depunere de chiciură pe creste. Stratul de zăpadă a scăzut sub 1800 m, cu până la 6 cm la Băișoara și a crescut ușor la peste 1800 m, local cu 3-5 cm.

**În data de 12.03.2023, la ora 14:00,** stratul de zăpadă de pe platformele stațiilor meteorologice măsura:

**Carpaţii Meridionali:** 199 cm la Bâlea-Lac, 149 cm la Vf. Omu, 147 cm la Vf. Țarcu, 53 cm la Cuntu, 18 cm la Parâng, 17 cm la Păltiniș, 5 cm la Sinaia-1500 m;

**Carpaţii Orientali:** 153 cm la Vf. Călimani, 101 cm la Vf. Iezer, 76 cm la Ceahlău-Toaca, 51 cm la Bucin, 55 cm la Vf. Lăcăuți, 15 cm la Penteleu;

**Carpaţii Occidentali:** 44 cm la Stâna de Vale, 33 cm la Vf. Vlădeasa, 22 cm la Băișoara, 22 cm la Semenic, petice la Roșia Montană.

**Prognoza vremii în intervalul 12.03.2023, ora 20:00-13.03.2023, ora 20:00:**

Vremea va fi în general frumoasă, iar temperaturile scăzute din cursul nopții vor înregistra o creștere în cursul zilei de luni la valori diurne pozitive sub 1800 m. Cerul va fi variabil. Vântul va sufla slab și moderat, cu unele intensificări pe crestele montane. Izolat se va semnala ceață, ce poate fi asociată cu depuneri de chiciură.

**Temperaturi prognozate în intervalul 12.03.2023, ora 20:00-13.03.2023, ora 20:00:**

**Peste 1800 m: temperaturi minime**: -12...-8 grade;

 **temperaturi maxime**: -4...0 grade;

**Sub 1800 m: temperaturi minime**: -9....-5 grade;

 **temperaturi maxime**: -1...5 grade.

**Vânt la peste 2000 m:** din sector predominant vestic, cu viteze temporare de 30-40 km/h;

**Altitudinea izotermei de 0 grade**: în creștere de la 400-800 m la 1000-2000 m, cu cele mai ridicate valori în vestul Carpaților Meridionali și în sudul celor Occidentali.

**Evoluția stratului de zăpadă și a riscului de avalanșă**

**Munții Făgăraș RISC ÎNSEMNAT (3)**

**La peste 1800 m**, în partea superioară se întâlnește un strat de zăpadă proaspătă, ce depășește pe alocuri 10-15 centimetri. Vântul intens din perioada precedentă a creat plăci noi de vânt, îndeosebi pe versanții estici și sudici. În profunzime se mai întâlnesc local zone cu rezistență redusă în primii 30-40 cm. În interiorul stratului se întâlnesc cruste mai vechi de gheață peste care straturile mai puțin rezistente din partea superioară pot aluneca, în special sub acțiunea unor suprasarcini. În zonele de creastă se întâlnesc cornișe, iar în apropierea crestelor plăci de vânt mai vechi. Stratul de zăpadă este mai consistent pe versanții cu expunere nordică. Pe văi și în zonele adăpostite sunt depozite însemnate de zăpadă, care depășesc pe alocuri 2-3 metri. Pe fondul temperaturilor în creștere și al insolației vor fi izolat condiții de declanșare spontană a unor curgeri sau avalanșe de dimensiuni mici și medii, dar riscul declanșării avalanșelor va fi prezent mai ales la supraîncărcări, prin dislocarea și alunecarea stratului mai puțin stabil din partea superioară sau prin ruperea plăcilor de vânt, ce pot angrena în anumite situații și straturile mai vechi.

**Sub 1800 m** stratul de zăpadă are dimensiuni mai reduse pe versanții sudici și mai consistent pe cei nordici și este înghețat în mare parte. Sub acțiunea temperaturilor diurne pozitive și a insolației stratul se va umezi și se va îngreuna, putând aluneca peste straturile mai vechi și compacte. Vor fi condiții pentru declanșarea unor avalanșe de topire de suprafață și izolat medii în etajul altitudinal 1600-1800 m, riscul fiind amplificat la supraîncărcări.

**Munții Bucegi RISC ÎNSEMNAT (3)**

**La peste 1800 m** pe numeroase pante stratul de zăpadă este mediu stabilizat, iar la suprafața zăpezii se întâlnesc zone cu 10-15 centimetri de zăpadă proaspătă. În zonele de creastă sunt cornișe și plăci de vânt, unele mai vechi, de grosimi variabile și unele mai recente, situate în special pe versanții estici și sudici. În zonele adăpostite și pe anumite văi sunt troiene și depozite mai însemnate de zăpadă. Pe pantele suficient de înclinate vor fi condiții pentru declanșarea de avalanșe de dimensiuni mici sau medii, izolat și în mod spontan sub acțiunea insolației și a temperaturile în creștere, dar mai ales în condiții de supraîncărcări. În apropierea crestelor va exista riscul ruperii plăcilor de vânt.

**La altitudini sub 1800 m** stratul de zăpadă este înghețat în partea superioară și are dimensiuni reduse. Sub acțiunea insolației și a temperaturilor diurne pozitive de luni stratul se va umezi. Vor fi condiţii pentru declanșarea spontană a unor curgeri sau avalanșe, care izolat pot fi și de dimensiuni medii, în special în etajul altitudinal 1600-1800 m, riscul fiind amplificat la supraîncărcări.

**Munții Parâng - Șureanu RISC ÎNSEMNAT (3)**

**La peste 1800 m** la suprafață se întâlnește un strat de zăpadă proaspătă mediu stabilizat, ce depășește pe alocuri 10 cm, dar stratul vechi mai prezintă local zone instabile pe o adâncime de 20-30 cm, cu rezistență relativ redusă. În apropierea crestelor sunt formate plăci de vânt, cele mai recente pe versanții estici și sudici, pe creste cornișe de dimensiuni mari, iar pe văi și pe pantele adăpostite sunt troiene şi depozite consistente de zăpadă. Stratul mai vechi din profunzime este format din zăpadă întărită, cu cruste intercalate de gheață. Pe pantele suficient de înclinate se pot declanșa avalanșe de dimensiuni medii prin

alunecarea stratului cu rezistență local scăzută de la suprafață peste straturile mai vechi sau prin ruperea și alunecarea plăcilor de vânt din apropierea crestelor, riscul fiind amplificat la supraîncărcări ale stratului, dar putând apărea izolat și în mod spontan pe fondul insolației și al temperaturilor în creștere.

**La altitudini sub 1800 m** stratul de zăpadă are dimensiuni reduse și este înghețat, dar sub acțiunea insolației și a temperaturilor diurne pozitive se va umezi, mai ales la altitudini joase. Vor fi condiţii pentru declanșarea unor avalanșe de dimensiuni mici și izolat medii la peste 1500 m, mai ales la supraîncărcări, dar izolat și spontan la orele amiezii.

**Munții Țarcu - Godeanu RISC ÎNSEMNAT (3)**

**La peste 1800 m** s-au semnalat ninsori moderate, iar stratul de zăpadă a înregistrat local creșteri de peste 15 cm, în special pe văile unde zăpada a fost transportată de vânt. În profunzime se mai întâlnesc zone cu rezistență mai scăzută în primii 20-25 cm. În zona crestelor sunt cornișe, pe versanți unele plăci de vânt mai vechi, dar și unele recente, în special pe versanții sudici. Pe văi și în zonele adăpostite se întâlnesc troiene şi depozite mai consistente de zăpadă. Spre bază stratul este în general compactat. Stratul superior de zăpadă se va umezi ușor pe fondul creșterii temperaturilor diurne și al insolației. Pe pantele suficient de înclinate se pot declanșa avalanșe de dimensiuni medii prin dislocarea stratului instabil de la suprafață sau prin ruperea și alunecarea plăcilor de vânt din apropierea crestelor, care în cazuri izolate pot antrena și straturi mai vechi. Riscul declanșării avalanșelor va fi amplificat la supraîncărcări ale stratului, dar poate apărea izolat și în mod spontan la orele prânzului.

**La altitudini sub 1800 m** stratul de zăpadă este ușor consolidat și înghețat, dar creșterea

temperaturilor și insolația vor produce umezirea în partea sa superioară. În etajul altitudinal 1600-1800 m se pot declanșa izolat spontan avalanșe de dimensiuni mici și izolat medii, riscul declanșării fiind amplificat la supraîncărcări.

**Munții Rodnei RISC ÎNSEMNAT (3)**

**La peste 1800 m** zăpada este instabilă în ansamblu și prezintă un strat de zăpadă proaspătă la suprafață, ce depășește pe alocuri 20-30 cm, depus peste un strat mai vechi, cu rezistență încă scăzută și coeziune slabă între cristale pe o adâncime de 30-40 cm. Spre baza stratului zăpada veche este compactată și întărită. Pe văi și în zonele adăpostite sunt troiene şi depozite însemnate ce depășesc 1-2 m. În zona crestelor sunt formate cornișe și numeroase plăci de vânt. Pe pantele suficient de înclinate și pe văile unde sunt depozite mari de zăpadă se pot declanșa avalanșe de dimensiuni medii și izolat mari prin alunecarea straturilor puțin rezistente din partea superioară sau prin ruperea plăcilor de vânt, riscul fiind prezent mai ales la supraîncărcări, dar putând apărea izolat și în mod spontan pe fondul insolației și al temperaturilor în creștere. Avalanșele pot angrena izolat și straturile

subiacente mai vechi.

**La altitudini sub 1800 m**, la suprafață se întâlnește un strat consistent de zăpadă cu stabilitate și rezistență încă scăzute, spre bază zăpada veche fiind întărită. Pe fondul temperaturilor diurne în creștere și al insolației zăpada se va umezi ușor și izolat se pot produce spontan avalanșe de dimensiuni medii prin alunecarea stratului superior. Riscul declanșării avalanșelor va fi amplificat la supraîncărcări oricât de slabe.

**Munții Călimani – Bistriței RISC ÎNSEMNAT (3); Munții Ceahlău RISC MODERAT (2)**

**La peste 1800 metri** la suprafață se întâlnesc câțiva cm de zăpadă proaspătă, dar în masivele Călimani și Bistriței stratul de zăpadă prezintă în continuare rezistență scăzută în primii aproximativ 50 cm. Pe văi și în locurile adăpostite se întâlnesc depozite mai mari de zăpadă, iar în apropierea crestelor plăci mai vechi de vânt și unele mai recente pe versanții estici și sudici, în general de grosimi reduse. Pe pantele suficient de înclinate se pot declanșa avalanșe de dimensiuni medii prin alunecarea stratului puțin stabilizat din partea superioară sau prin ruperea plăcilor de vânt, riscul fiind prezent mai ales la supraîncărcări, dar putând apărea izolat și în mod spontan. În unele cazuri se pot antrena în avalanșe și straturile din profunzime. În Masivul Ceahlău stratul este stabilizat în mare parte, dar se întâlnesc local zone cu instabilitate moderată și cu un strat cu rezistență mai redusă în primii 20 cm, ce poate aluneca peste straturile mai vechi pe pantele mai înclinate, ducând la declanșarea unor avalanșe izolate, riscul fiind prezent în special la supraîncărcări mari ale stratului. Riscul declanșării avalanșelor va fi însemnat în masivele Călimani și Bistriței și moderat în Ceahlău.

**La altitudini mai mici de 1800 de metri** zăpada este înghețată. Pe pantele suficient de înclinate vor fi condiții pentru declanșarea unor avalanșe de dimensiuni mici și izolat medii la peste 1500 m, mai ales pe văile unde sunt acumulări mai importante, prin alunecarea zăpezii din partea superioară a stratului, riscul fiind însemnat în masivele Călimani și Bistriței, unde poate apărea și izolat în mod spontan pe fondul insolației și al temperaturii în creștere și moderat în Ceahlău, unde poate apărea doar la supraîncărcări.

**Munții Vlădeasa – Muntele Mare RISC MODERAT (2)**

La suprafață se întâlnește un strat de zăpadă proaspătă de grosimi variabile, local consistent pe văile de la altitudine. Zăpada se va umezi pe fondul insolației și al temperaturilor în creștere, astfel încât inclusiv spontan, dar mai ales la supraîncărcări ale stratului, pe pantele suficient de înclinate și pe văile adăpostite, unde sunt acumulări mai consistente de zăpadă, se pot declanșa avalanșe de dimensiuni mici sau izolat medii prin alunecarea stratului superior peste stratul vechi și relativ compact sau prin ruperea și alunecarea unor plăci de vânt formate în apropierea crestelor. Avalanșe de topire de dimensiuni mici și izolat medii pot apărea în mod spontan și la altitudini mai joase la orele prânzului.

|  |  |  |
| --- | --- | --- |
| ***Masive:*** | ***PESTE 1800 m*** | ***SUB 1800 m*** |
| **MUNȚII FAGARAȘ** | **RISC ÎNSEMNAT (3)** | **RISC MODERAT (2)** |
| **MUNȚII BUCEGI** | **RISC ÎNSEMNAT (3)** | **RISC MODERAT (2)** |
| **MUNȚII PARÂNG - ȘUREANU** | **RISC ÎNSEMNAT (3)** | **RISC MODERAT (2)** |
| **MUNȚII ȚARCU - GODEANU** | **RISC ÎNSEMNAT (3)** | **RISC MODERAT (2)** |
| **MUNȚII RODNEI** | **RISC ÎNSEMNAT (3)** | **RISC ÎNSEMNAT (3)** |
| **MUNȚII CĂLIMANI – BISTRIȚEI** | **RISC ÎNSEMNAT (3)** | **RISC ÎNSEMNAT (3)** |
| **MUNȚII CEAHLĂU** | **RISC MODERAT (2)** | **RISC MODERAT (2)** |
| **MUNȚII VLĂDEASA – MUNTELE MARE** | **RISC MODERAT (2)** | **RISC MODERAT (2)** |

**RISC FOARTE MARE** ■ - instabilitatea stratului de zăpadă este generalizată. Chiar şi pe pantele puţin abrupte se pot produce spontan numeroase avalanşe de mari, adesea chiar foarte mari dimensiuni.

**RISC MARE** ■ -stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncărcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT** ■- pe numeroase pante suficient de înclinate stratul de zăpadă este mediu sau puţin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT** AA – declanşările de avalanşe sunt posibile mai ales la supraîncărcări mari şi pe unele pante suficient de înclinate ce sunt descrise în buletin. Nu sunt aşteptate declanşările spontane de avalanşe de mare amploare.

**RISC REDUS** ... - stratul de zăpadă este în general stabilizat pe majoritatea pantelor; declanşarea avalanşei este posibilă doar în cazul unei supraîncărcări mari a stratului de zăpadă de pe pantele înclinate. Spontan se pot produce doar curgeri sau avalanşe de mici dimensiuni.

***II. CALITATEA APELOR***

**Pe râurile interioare**

**S.G.A. Gorj** revine cu informaţii despre poluarea râului Jiu cu praf de cărbune, produse petroliere sub forma de irizaţii şi ulei sub formă de pete la cca 500 m în aval de Priza Rovinari, observată în data de 11.03.2023, la ora 11:40. S-a identificat cauza poluării: Sucursala Electrocentrale Rovinari a procedat la curăţarea reţelei de apă pluvială din termocentrala Rovinari cu jet de apă, iar depunerile de praf de cărbune decantate de pe aceasta au fost evacuate în emisar, râul Jiu. Personalul S.G.A. Gorj a intervenit cu spill-sorb în aval mal drept râul Jiu, pe circa 250 m, pentru stoparea propagării undei de poluare în aval. In data de 12.03.2023, în cursul dimineţii, în timpul monitorizării malului drept al râului Jiu în aval de evacuarea de ape tehnologice a S.E. Rovinari şi a canalului colector de ape pluviale care deversează în acesta nu au mai fost observate irizaţii de produs petrolier sau praf de cărbune antrenat în apă.

**A.B.A. Argeş-Vedea** revine cu informaţii despre poluarea accidentală cu 100 litri de apă de zăcământ și 80 litri de țiței a apei pârâului Glâmbocel și a solului pe o suprafață de cca. 120 mp teren agricol privat produsă în data de 10.03.2023, la ora 10:15, cauzată de coroziunea conductei de transport OMV Petrom de la Parc 74 Bogați la Parc 41 Bogați, Zona de Producție Valahia, județul Argeș.

In cursul zilelor de sâmbătă (11.03.2023) şi duminică (12.03.2023) au fost efectuate următoarele lucrări în scop de ecologizare a zonei afectate:

-a fost monitorizată zona poluată de către o echipă de supervizori zonali;

-au fost continuate lucrările de recuperare a absorbantului colectat în baraje pe cursul pârâului Glâmbocel;

-în data de 12.03.2023 au fost eliminate două baraje, rămânând unul singur pentru siguranță.

Zona este monitorizată în continuare.

Pe fluviul Dunărea şi pe Marea Neagră nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

Nu au fost semnalate evenimente deosebite.

1. **În domeniul solului şi vegetaţiei**

Nu au fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA COMUNICARE